Diari Oficial de la Generalitat Valenciana


Sumari del DOGV 5934, del 16-01-2009 (2009/218)

ORDRE de 30 de desembre de 2008, de la Conselleria d'Indústria, Comerç i Innovació, per la qual es convoquen nou beques per a postgraduats per a completar la formació pràctica en matèria de consum, per a l'exercici 2009.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5934

Data del DOGV
:   16-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/218


Data del document
:   30-12-2008

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública
    * assignació per estudis
    * suport econòmic

ORDRE de 30 de desembre de 2008, de la Conselleria d'Indústria, Comerç i Innovació, per la qual es convoquen nou beques per a postgraduats per a completar la formació pràctica en matèria de consum, per a l'exercici 2009. [2009/218]  
En el marc de la política dirigida a l'especialització de llicenciats universitaris i a fi de contribuir a la formació d'especialistes en matèria de consum, a proposta de la Direcció General de Comerç i Consum, la Conselleria d'Indústria, Comerç i Innovació convoca nou beques per a postgraduats, dins de l'àmbit de l'administració pública valenciana.  
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 87 del Tractat CE, ja que les subvencions que es concedisquen en cap cas finançaran activitats econòmiques.  
En virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,  
ORDENE  
Article 1. Objecte de la convocatòria  
1. L'objecte de la present ordre és convocar nou beques per a postgraduats en la llicenciatura de Dret, a fi de completar la formació pràctica en matèria de consum dins de l'àmbit competencial de la Generalitat, amb el desglossament següent:  
a) Huit beques per a postgraduats en la llicenciatura de Dret, amb nacionalitat espanyola o de qualsevol país membre de la Unió Europea, de les quals cinc desenvoluparan la seua activitat a València, dues a Alacant i una a Castelló.  
b) Una beca per a postgraduat en la llicenciatura de Dret, per a nacionals de països centreamericans que tinguen regulat l'arbitratge de consum, per a desenvolupar la seua activitat a València.  
2. El règim de les beques s'aplicarà tal com es determina en els articles següents i en el Decret 108/1992, de 6 de juliol, del Govern Valencià.  
Article 2. Finançament de les beques  
L'import global màxim destinat a atendre estes beques és de 79.200 euros i es finançarà a càrrec de la línia T4636000 del capítol IV del programa 443.10, consignada en el Projecte de Llei de Pressupostos de la Generalitat per a l'exercici 2009.  
Article 3. Requisits dels sol·licitants  
1. Podran optar a la concessió de les beques de l'article 1.1 a) d'esta ordre les persones que reunisquen els requisits següents a l'acabament del termini de presentació de la sol·licitud:  
a) Nacionalitat espanyola o de qualsevol país membre de la Unió Europea.  
b) Títol de llicenciatura en Dret.  
c) No patir malaltia o discapacitat que impossibilite el compliment de les obligacions derivades de la concessió de la beca.  
2. Podran optar a la concessió de les beques de l'article 1.1 b) d'esta ordre les persones que reunisquen els requisits següents a l'acabament del termini de presentació de la sol·licitud:  
a) Nacionalitat d'algun país centreamericà que tinga regulat l'arbitratge de consum.  
b) Títol de llicenciatura en Dret i experiència en el país d'origen d'un any, en matèria de consum o arbitratge.   
c) No patir malaltia o discapacitat que impossibilite el compliment de les obligacions derivades de la concessió de la beca.  
Article 4. Presentació de sol·licituds i termini  
1. Les sol·licituds per a la concessió de les beques regulades en la present ordre hauran de dirigir-se a la Direcció General de Comerç i Consum i es presentaran, segons model normalitzat, al Registre General de la Conselleria d'Indústria, Comerç i Innovació, carrer de Colom, número 32, codi postal 46161 de València, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú (d'ara en avant, LRJAP).  
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 31 del Reial Decret 1.829/1999, de 3 de desembre, pel qual s'aprova el reglament pel qual es regula la prestació dels servicis postals, en desplegament del que establix la Llei 24/1998, del servici postal universal i de liberalització dels servicis postals, en sobre obert, a fi que l'exemplar destinat a la Direcció General de Comerç i Consum siga datat i segellat per l'oficina de correus corresponent. S'entendrà com a data vàlida de presentació aquella que aparega en el segell de l'oficina de correus posat sobre la sol·licitud presentada.  
2. El termini de presentació de les sol·licituds serà de 15 dies hàbils, a comptar des de l'endemà de la publicació d'esta ordre en el Diari Oficial de la Comunitat Valenciana.  
Les sol·licituds que es presenten fora del termini establit no seran admeses a tràmit i se'n resoldrà la no-admissió per extemporaneïtat, la qual serà notificada de forma expressa als interessats.  
3. Les sol·licituds hauran d'anar acompanyades de la documentació següent:  
a) Fotocòpia compulsada del DNI o document equivalent en el cas de nacionals d'altres països membres de la Unió Europea o de països centreamericans que tinguen regulat l'arbitratge de consum.  
b) Declaració responsable de no tenir concedida qualsevol altra beca o ajuda per a la mateixa o semblant activitat.  
c) Per a sol·licitants nacionals, títol de llicenciatura en Dret o resguard de depòsit del títol, i per a la resta de sol·licitants, títol de llicenciatura en Dret legalitzat per via diplomàtica o amb la postil·la de l'Haia.  
d) Declaració responsable d'estar al corrent en el compliment de les obligacions tributàries i amb la Seguretat Social. La presentació de la sol·licitud de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes que preveuen els articles 18 i 19 del Reial Decret 887/2006 (d'ara en avant, RLGS), de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
No obstant això, el sol·licitant hi podrà denegar expressament el consentiment; en este cas haurà d'aportar els certificats següents:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que establix l'article 23.3 del RLGS.   
e) Declaració responsable que acredite que el sol·licitant no és deutor de la Generalitat per reintegrament de subvencions   
f) Declaració responsable de no estar sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions (d'ara en avant LGS).  
g) Declaració responsable de no patir malaltia o discapacitat que impedisca el compliment de les obligacions derivades de la concessió de la beca.  
h) Indicació de la ciutat on vol realitzar la formació (Alacant, Castelló o València), amb caràcter preferent. Sense perjudici de l'anterior, caldrà indicar la disponibilitat a gaudir de la beca en la ciutat o ciutats no elegides com a opció preferent, així com quin és l'ordre de preferència, entre estes altres ciutats.  
i) Per als sol·licitants de la beca establida en l'apartat 1.1.b), documentació acreditativa de l'experiència d'un any en matèria de consum o arbitratge en el país d'origen  
Totes les declaracions responsables establides en este apartat estan incloses en el model normalitzat de sol·licitud, sense que calga presentar-les en escrit a banda.  
4. Quan la sol·licitud no reunisca els requisits assenyalats en l'article 70 de la LRJAP, o no s'adjunte la documentació establida en l'apartat anterior, es demanarà al sol·licitant que en el termini de 10 dies esmene la falta o adjunte els documents preceptius, amb indicació que si no ho fera així, es consideraria que ha desistit de la seua petició.   
5. Igualment, juntament amb la sol·licitud, s'haurà d'aportar la següent documentació, a fi de que la Direcció General de Comerç i Consum puga realitzar la valoració de cada un dels sol·licitants:  
a) Currículum del sol·licitant i certificat de l'expedient acadèmic (original o fotocòpia compulsada) de l'aspirant, emés pel centre on haja cursat els seus estudis, en el qual conste la nota mitjana obtinguda durant la carrera i la relació d'assignatures cursades amb les seues notes.   
b) Títols que acrediten els coneixements de valencià.  
c) Títols que acrediten els coneixements d'altres idiomes comunitaris.  
d) Qualssevol altres documents que acrediten la possessió d'altres títols o mèrits professionals o acadèmics que desitgen al·legar.  
6. La no aportació o l'aportació incorrecta o incompleta d'algun dels documents exigits en l'apartat anterior no comportarà l'exclusió del sol·licitant del procediment de valoració. simplement originarà que tal criteri de valoració no siga puntuat o que tal document no siga tingut en compte per part de la Direcció General de Comerç i Consum per a dur a terme la valoració de l'aspirant.  
7. La documentació exigida en el present article consistirà en originals o fotocòpies compulsades. Els documents expedits en l'estranger, que es presenten per a acreditar requisits o mèrits previstos en la convocatòria i que no estiguen redactats en castellà, hauran d'anar acompanyats d'una traducció oficial al castellà.  
Article 5. Import, duració i caràcter de les beques  
1. Les beques estaran dotades amb mil cent euros (1.100,00 €) mensuals cadascuna i es finançaran a càrrec dels pressupostos de la Generalitat per a l'exercici 2009. En aquells supòsits que impliquen una meritació econòmica del beneficiari inferior a la corresponent a un mes natural, la prestació econòmica serà proporcional al dit període. Als pagaments realitzats se'ls aplicaran les corresponents retencions previstes en la normativa vigent.  
2. El període de gaudi de la beca en l'exercici 2009 començarà en la data que s'indique en la resolució d'adjudicació de cadascuna, data que no podrà ser anterior a l'1 de maig, i finalitzarà el 31 de desembre de l'any 2009; i s'hi podrà prorrogar fins que el becari complete 12 mesos de gaudi de la beca, de conformitat amb el que disposa l'article tercer del Decret 108/1992, del Govern Valencià, i a condició que hi haja consignació pressupostària a este efecte en l'exercici 2010.   
3. La beca serà incompatible amb el gaudi de qualsevol altra beca o ajuda que poguera concedir-se per la mateixa o semblant activitat. La infracció d'esta regla deixarà sense efecte la beca.  
4. La condició de becari no generarà cap relació laboral ni administrativa amb la Generalitat.  
5. La condició d'integrant de la borsa de reserva de becaris no generarà en cap moment cap relació laboral amb la Generalitat, ni compromís d'accedir en qualsevol moment a la condició de becari.  
Article 6. Pagament de la beca  
L'import de la beca es pagarà mensualment, després de la certificació prèvia de la Direcció General de Comerç i Consum, de la Conselleria d'Indústria, Comerç i Innovació, del compliment de les obligacions del becari i dels objectius de l'ajuda.  
Article 7. Criteris d'avaluació   
Per a la concessió de les beques es tindran en compte els següents criteris que es valoraran d'acord amb el barem següent:  
a) Expedient acadèmic de l'aspirant en la llicenciatura en Dret: fins un màxim de 4 punts segons la nota mitjana obtinguda en l'expedient acadèmic d'acord amb l'escala següent:   
Nota mitjana de 7: 1 punt.  
Nota mitjana de 8: 2 punts.  
Nota mitjana de 9: 3 punts.  
Nota mitjana de 10: 4 punts  
Les fraccions corresponents a les notes mitjanes s'arredoniran per excés en el cas que hi siguen superiors a 0,5.  
b) Coneixements de valencià homologats per la Junta Qualificadora de Coneixements de Valencià, fins un màxim d'1 punt, d'acord amb l'escala següent:  
Nivell oral: 0,25 punts.  
Nivell elemental: 0,50 punts.  
Nivell mitjà: 0,75 punts.  
Nivell superior: 1 punt.  
c) Coneixements d'altres idiomes comunitaris, acreditats per les escoles oficials d'idiomes situades al territori espanyol: 0,10 punts per cada curs superat, amb el màxim total d'1 punt per al conjunt d'idiomes acreditats.  
d) Haver cursat i superat l'assignatura de protecció dels consumidors de la llicenciatura de Dret: 1 punt.  
e) Entrevista: fins un màxim de 3 punts. En l'entrevista es valorarà l'experiència professional, així com els coneixements de consum i de l'administració autonòmica.  
Article 8. Instrucció del procediment  
1. La Direcció General de Comerç i Consum de la Generalitat serà la competent per a la instrucció del procediment, en els termes que preveu l'article 24 de la LGS, i podrà realitzar d'ofici totes les actuacions que estime necessàries per a la determinació, coneixement i comprovació de les dades en virtut de les quals ha de formular-se la proposta de resolució.  
2. S'establix una fase de preavaluació en la qual l'òrgan instructor verificarà el compliment de les condicions imposades per a adquirir la condició de beneficiari de l'article 3 d'esta ordre que no necessiten per a la seua apreciació de cap valoració. Si en la fase de preavaluació es resol la inadmissió de la sol·licitud per esta causa, hi serà notificada de forma expressa a l'interessat.  
Article 9. Estudi i avaluació de les sol·licituds  
1. Per a l'estudi i avaluació de les sol·licituds presentades es crea una comissió avaluadora integrada pels membres següents:  
Titulars:  
- President: el cap del Servei Territorial de Consum de València.  
- Vocal: el cap del Servei Territorial de Consum d'Alacant.  
- Secretari: el cap del Servei de Gestió Administrativa.  
Suplents:  
- President: el cap del Servei de Suport i Defensa del Consumidor.  
- Vocal: el cap de secció del Servei Territorial de Consum de Castelló.  
- Secretari: el cap de la Secció de Personal.  
2. El règim jurídic de la comissió és l'establit en el capítol II del títol II de la LRJAP.  
3. L'avaluació s'efectuarà atenent els criteris previstos en l'article 7 de la present ordre.  
4. Se citarà a l'entrevista els aspirants amb millor puntuació d'acord amb la distribució següent:  
a) Per a les beques de l'article 1.1 a):   
- Les 15 persones amb millor puntuació dels sol·licitants per a les beques a Alacant.  
- Les 10 persones amb millor puntuació dels sol·licitants per a la beca a Castelló.  
- Les 20 persones amb millor puntuació dels sol·licitants per a les beques a València.  
b) Per a les beques de l'article 1.1 b):   
- Les 5 persones amb millor puntuació dels sol·licitants.  
Per al cas d'empats en els aspirants a l'entrevista, seran citats a esta tots els que obtinguen la mateixa puntuació, encara que se supere el nombre màxim de persones establides anteriorment.  
La data de l'entrevista es farà pública per mitjà d'un anunci al tauler de la Conselleria d'Indústria, Comerç i Innovació (c/ Colom, 32, 46608 València) a la planta baixa, a partir del quinzé dia natural següent a la finalització del termini de presentació de sol·licituds  
5. La Comissió, després de la valoració de les sol·licituds admeses, emetrà un informe amb caràcter de proposta de resolució provisional en què es concrete el resultat de l'avaluació, d'acord amb els criteris establits en l'article 7. Quan no s'incloguen en el procediment ni siguen tinguts en compte altres fets ni altres al·legacions que les adduïdes pels interessats, la proposta de resolució provisional formulada tindrà el caràcter de definitiva. La proposta de resolució definitiva es formularà en el termini màxim de 2 mesos des de la finalització del termini de presentació de sol·licituds.  
6. De conformitat amb l'article 24.4 de la LGS, l'òrgan instructor emetrà un informe en què conste que de la informació que té al seu poder es desprén que els beneficiaris complixen tots els requisits per a accedir a la subvenció.  
Article 10. Resolució de la convocatòria  
1. Avaluades les sol·licituds, la proposta definitiva de la comissió avaluadora serà elevada, a través de l'òrgan instructor, a la consellera d'Indústria, Comerç i Innovació, la qual dictarà una resolució de concessió de l'ajuda que fixarà expressament la quantia i incorporarà, si és el cas, les condicions i obligacions que afecten el desenvolupament de l'actuació objecte de subvenció. La resolució contindrà una desestimació general de la resta de les sol·licituds, amb una relació comprensiva dels aspirants citats a l'entrevista que no resulten adjudicataris de les beques, ordenats d'acord amb la puntuació obtinguda, per a cobrir, si és el cas, les vacants que puguen sorgir durant el període de gaudi de les beques.  
2. La resolució es notificarà als interessats en els termes que preveu l'article 58 de la LRJAP.  
3. Les beques concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats d'estes.  
4. El termini màxim per a resoldre les sol·licituds que es formulen per a la concessió de les beques serà de quatre mesos, a comptar des de la data d'acabament del termini de presentació de sol·licituds fixat en esta ordre. Transcorregut l'indicat termini sense que s'hi haja dictat una resolució expressa, s'entendrà desestimada la concessió de la beca en els termes que preveu l'article 44 de la LRJAP.  
5. La resolució a què es referixen els paràgrafs anteriors posa fi a la via administrativa i contra esta podrà interposar-se, potestativament, recurs de reposició davant de l'òrgan que va dictar l'acte, en el termini d'un mes, a partir de l'endemà de la notificació de la resolució corresponent, o bé, directament recurs contenciós administratiu davant la Sala de l'esmentada jurisdicció del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent. En el cas que s'interpose recurs de reposició, no es podrà interposar recurs contenciós administratiu fins que aquell siga resolt expressament o se n'haja produït la desestimació presumpta. Tot això, sense perjudici que s'utilitze qualsevol altre recurs que es considere oportú.  
Article 11. Obligacions dels becaris  
1. Seran obligacions dels becaris:  
a) Realitzar les pràctiques que els siguen encomanades des de la Direcció General de Comerç i Consum, a les ciutats d'Alacant, Castelló o València, comprometent-se a acceptar i complir les normes establides en l'articulat d'esta convocatòria, les que s'especifiquen, si és el cas, en la resolució de concessió de la beca, i també les instruccions que, durant el període de vigència de la beca, reben de les persones designades per la Direcció General per a supervisar l'activitat dels becaris.  
b) Començar el gaudi de la beca dins del termini que s'assenyale i desenvolupar la seua tasca sense que cap altre compromís impedisca o dificulte el compliment ininterromput de les obligacions contretes, entenent-se que si no s'incorpora en la data establida en la resolució d'adjudicació de la beca es podrà considerar que hi renúncia. Els becaris que no tinguen la nacionalitat espanyola hauran d'acreditar, abans de l'inici del gaudi de la beca, que disposen de la documentació necessària exigida legalment per a la seua permanència en el territori espanyol.  
c) Realitzar les activitats que siguen necessàries per al compliment dels objectius previstos.  
d) Elaborar una memòria sobre els coneixements i les experiències obtinguts en finalitzar el període de gaudi.  
e) Subscriure una pòlissa d'assistència sanitària durant els mesos de duració de la beca o acreditar que es disposa de cobertura sanitària.  
f) Estar al corrent en el compliment de les obligacions tributàries i davant la Seguretat Social, en els termes que preveuen els articles 18 i 19 del RGLS.   
2. Les incidències que sorgisquen durant el període de gaudi de les beques seran resoltes per l'òrgan que va concedir les beques en expedient contradictori, de conformitat amb l'article 9 del Decret 108/1992, del Govern Valencià, i estes podran revocar-se quan no es realitzara l'activitat que en va motivar la concessió, deixaren de reunir-se els requisits que es van exigir per a la seua concessió o s'incompliren, sense causa que ho justifique, les condicions establides en la convocatòria.  
3. El beneficiari haurà de reintegrar, si és el cas, les quantitats percebudes fins al moment de la revocació administrativa de l'atorgament de la beca, així com els corresponents interessos de demora.  
DISPOSICIONS ADDICIONALS  
Primera  
1. La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2009, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
Segona  
1. En el supòsit que els documents que s'han d'adjuntar a la sol·licitud de concessió de les beques ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'article 35 de la LRJAP, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment a què corresponguen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que es disposa en esta ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana  
València, 30 de desembre de 2008  
La consellera d'Indústria, Comerç i Innovació,  
BELÉN JUSTE PICÓN